NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 497/2009

 **943a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť o výsledku prerokovania vládneho návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov (tlač 943) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1349 z 15. apríla 2009 pridelila vládny návrh zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov (tlač 943) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre sociálne veci a bývanie
* Výboru Národnej rady Slovenskej republiky pre obranu a bezpečnosť

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov (tlač 943) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

 **s pozmeňujúcimi a doplňujúcimi návrhmi**

- Výbor Národnej rady Slovenskej republiky pre financie, rozpočet a menu ( uzn. č.

 526 zo dňa 10. júna 2009)

- Ústavnoprávny výbor Národnej rady Slovenskej republiky ( uzn. č. 624 zo dňa

 9. júna 2009)

- Výbor Národnej rady Slovenskej republiky pre obranu a bezpečnosť( uzn. č. 245 zo

 dňa 10. júna 2009)

1. Odporúčanie pre Národnú radu Slovenskej republiky návrh **schváliť**

 - Výbor Národnej rady Slovenskej republiky pre sociálne veci a bývanie( uzn. č.

 256 zo dňa 9. júna 2009)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K čl. I – nový bod**

Za bod 1 sa vkladá nový bod 2, ktorý znie:

„2. V § 5 odsek 4 znie:

„(4) Minister na návrh generálneho riaditeľa colného riaditeľstva (ďalej len „generálny riaditeľ“) určí v rámci systemizácie počty miest colníkov zaradených do platových tried. V nadväznosti na pôsobnosť a organizačnú štruktúru služobných úradov generálny riaditeľ určí počty miest colníkov zaradených do platových tried v jednotlivých služobných úradoch.“.“.

Doterajšie body článku I je potrebné primerane prečíslovať.

Navrhuje sa, aby minister v súlade so schválenou systemizáciou súhrnne určil počty miest colníkov zaradených do jednotlivých platových tried za celú colnú správu. V nadväznosti na toto rozhodnutie ministra generálny riaditeľ ďalej rozdelí počty miest colníkov v jednotlivých platových triedach medzi služobné úrady zohľadňujúc ich pôsobnosť a organizačnú štruktúru.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I – nový bod**

Za bod 5 sa vkladá nový bod 6, ktorý znie:

„6. V § 8 odsek 1 znie:

„(1) Pri prijatí do služobného pomeru v prípravnej štátnej službe alebo dočasnej štátnej službe sa určí skúšobná doba, najkratšie na tri mesiace a najdlhšie na 18 mesiacov. Určená skúšobná doba je súčasťou prípravnej štátnej služby a dočasnej štátnej služby a nesmie sa dodatočne predlžovať ani skracovať.“.“.

 Doterajšie body článku I je potrebné primerane prečíslovať.

Navrhuje sa ustanoviť možnosť určenia skúšobnej doby v  rozpätí od troch do osemnástich mesiacov tak, aby nadriadený mohol počas skúšobnej doby dostatočne posúdiť u colníka, ktorý absolvoval colný kurz, schopnosť využívať nadobudnuté teoretické vedomosti v reálnej praxi.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I – bod 10**

V bode 10 v § 14 ods. 1 písm. i) sa vypúšťajú slová „a 7“.

Ustanovenie § 44 ods. 7 neobsahuje činnosti, ktorých výkon je pre colníkov zakázaný, ale vymedzuje rozsah činností, na ktoré sa obmedzenie podľa § 44 ods. 6 nevzťahuje. Z uvedeného vyplýva, že v úprave § 14 ods. 1 písm. i) nie je dôvodné uvádzať aj odsek 7.

 **Výbor NR SR pre financie, rozpočet a menu**

 **Ústavnoprávny výbor NR SR**

 **Výbor NR SR pre obranu a bezpečnosť**

 **Gestorský výbor odporúča schváliť.**

1. **K čl. I – bod 20**

V  bode 20 v § 14a sa vypúšťajú odseky 4 a 5.

Doterajšie odseky 6 a 7 sa označujú ako odseky 4 a 5.

Predmetná úprava sa navrhuje z dôvodu zjednodušenia administratívnej náročnosti prijímacieho konania, ako aj z dôvodu, že ovládanie štátneho jazyka môže nadriadený zhodnotiť už pri pohovore s uchádzačom žiadajúcim o prijatie do štátnej služby.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I – nový bod**

Za bod 44 sa vkladá nový bod 45, ktorý znie:

„45. V § 40 ods. 5 sa slová „odseku 3“ nahrádzajú slovami „odseku 4“.

Doterajšie body článku I je potrebné primerane prečíslovať.

Ide o legislatívno-technickú úpravu – spresnenie vnútorného odkazu.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I - bod 80**

V bode 80 v § 73 sa vypúšťa odsek 3.

Úprava sa navrhuje z dôvodu, že orgán verejného zdravotníctva, do ktorého pôsobnosti colná správa patrí, rozhoduje o zaradení práce do tretej alebo štvrtej kategórie, nie však o priznaní dodatkovej dovolenky.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I - bod 87**

V bode 87 v § 77 ods. 2 sa slovo „päť“ nahrádza slovom „troch“.

Vzhľadom na charakter výučby v základných a odborných colných kurzoch a možnosť kontinuálnej prípravy frekventantov na skúšku sú tri dni služobného voľna poskytnutého na prípravu na nižšiu colnú skúšku a odbornú colnú skúšku primerané a postačujúce.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I - bod 94**

Bod 94 znie:

„94. V § 80 odsek 6 znie:

„(6) Funkčné platy pre jednotlivé platové triedy zvýšené podľa zákona o štátnom rozpočte na príslušný rok uverejňuje ministerstvo vo svojom publikačnom orgáne.“.“.

Navrhované ustanovenie zabezpečí každoročné uverejňovanie valorizovaných tarifných platov colníkov pre jednotlivé platové triedy vo Finančnom spravodajcovi podľa percentuálneho zvýšenia určeného v zákone o štátnom rozpočte na príslušný rok. Tým sa dosiahne transparentnosť aktuálnych podmienok odmeňovania colníkov.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I – bod 107**

Bod 107 znie:

„107. V § 102 ods. 7 v prvej vete a v druhej vete sa slová „odseku 4“ nahrádzajú slovami „odseku 5“.“.

Ide o legislatívno-technickú úpravu.

 **Výbor NR SR pre financie, rozpočet a menu**

 **Ústavnoprávny výbor NR SR**

 **Výbor NR SR pre obranu a bezpečnosť**

 **Gestorský výbor odporúča schváliť.**

1. **K čl. I - bod 149**

V bode 149 v § 212 odseky 2 a 3 znejú:

„(2) Zdravotná spôsobilosť na výkon štátnej služby colníka sa na základe posúdenia jeho zdravotného stavu určuje ustanovením zdravotnej klasifikácie takto:

a) zdravotná klasifikácia A - spôsobilý na výkon štátnej služby colníka,

b) zdravotná klasifikácia C - spôsobilý na výkon štátnej služby colníka s obmedzením,

c) zdravotná klasifikácia D - nespôsobilý na výkon štátnej služby colníka.

(3) Zdravotná spôsobilosť sa zisťuje a posudzuje pri lekárskych prehliadkach v rámci prijímacieho konania a prieskumného konania.“.

Navrhovaným ustanovením sa výslovne vymedzujú situácie, v ktorých sa posudzuje zdravotná spôsobilosť občana a colníka. Zároveň sa harmonizuje terminológia a rozsah právnej úpravy týkajúce sa lekárskej posudkovej činnosti s obdobnými právnymi predpismi (zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov).

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I - bod 149**

V bode 149 v § 213 ods. 2 sa na konci pripájajú tieto slová: „alebo šesť mesiacov pred skončením podpornej doby“.

Rozširujú sa dôvody, pri ktorých je služobný úrad povinný dať podnet na prieskumné konanie.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I - bod 149**

V bode 149 v § 213 ods. 3 sa slovo „spôsobilosť“ nahrádza slovom „klasifikáciu“.

Ide o legislatívno-technickú zmenu súvisiacu so zmenou vykonanou v § 212 ods. 2, v ktorom sa pojem „zdravotná spôsobilosť“ nahrádza pojmom „zdravotná klasifikácia“, čím sa v tejto oblasti harmonizuje terminologický aparát s právnymi predpismi s obdobným predmetom úpravy.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I - bod 149**

V bode 149 v § 214 sa slovo „spôsobilosťou“ nahrádza slovom „klasifikáciou“.

Ide o legislatívno-technickú zmenu súvisiacu so zmenou vykonanou v § 212 ods. 2, v ktorom sa pojem „zdravotná spôsobilosť“ nahrádza pojmom „zdravotná klasifikácia“, čím sa v tejto oblasti harmonizuje terminologický aparát s právnymi predpismi s obdobným predmetom úpravy.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. I – bod 167**

V bode 167 v  prílohe č. 4 sa v zátvorke za text dopĺňa bodkočiarka a znenie:

 „Ú. v. EÚ L 299, 18. 11. 2003.“.

Ide o formálnu úpravu uvádzania publikačného zdroja právne záväzného aktu ES a EÚ zaužívaným jednotným spôsobom.

 **Výbor NR SR pre financie, rozpočet a menu**

 **Ústavnoprávny výbor NR SR**

 **Výbor NR SR pre obranu a bezpečnosť**

 **Gestorský výbor odporúča schváliť.**

1. Za čl. II sa vkladá nový čl. III, ktorý znie:

„Čl. III

Zákon č. 106/2004 Z. z. o spotrebnej dani z tabakových výrobkov v znení zákona č. 556/2004 Z. z., zákona č. 631/2004 Z. z., zákona č. 533/2005 Z. z., zákona č. 610/2005 Z. z., zákona č. 547/2007 Z. z., zákona č. 378/2008 Z. z. a zákona č. 465/2008 Z. z. sa mení takto:

1. V § 44e ods. 3 a 4 a v § 44f ods. 2 a 3 sa slová „30. septembra 2009“ nahrádzajú slovami „31. októbra 2009“ a v § 44f ods. 3 sa slová „30. septembri 2009“ nahrádzajú slovami „31. októbri 2009“.

Zámerom navrhovanej zmeny je posunutie termínu dopredaja spotrebiteľských balení cigariet uvedených do obehu pred 1. februárom 2009 so starou sadzbou dane o jeden mesiac. K uvedenému kroku sa pristupuje vzhľadom na dôsledky finančnej a hospodárskej krízy, kedy vplyvom znehodnotenia mien okolitých štátov spotrebitelia vo veľkej miere nakupovali cigarety v Maďarsku, Poľsku a Českej republike. Následne maloobchod v tuzemsku nebol schopný dopredať cigarety v celom množstve predzásobenia.

1. V § 44e ods. 4 sa slová „15. októbra 2009“ nahrádzajú slovami „15. novembra 2009“.

Zámerom navrhovanej zmeny je posunutie termínu dopredaja spotrebiteľských balení cigariet uvedených do obehu pred 1. februárom 2009 so starou sadzbou dane o jeden mesiac. K uvedenému kroku sa pristupuje vzhľadom na dôsledky finančnej a hospodárskej krízy, kedy vplyvom znehodnotenia mien okolitých štátov spotrebitelia vo veľkej miere nakupovali cigarety v Maďarsku, Poľsku a Českej republike. Následne maloobchod v tuzemsku nebol schopný dopredať cigarety v celom množstve predzásobenia.

Doterajšie čl. III až VII sa primerane prečíslujú.

 **Výbor NR SR pre financie, rozpočet a menu**

 **Gestorský výbor odporúča schváliť.**

1. **K čl. IV – bod 1**

V bode 1 v sa poznámke pod čiarou k odkazu 32aa) za zátvorku vkladajú slová „v platnom znení“.

Ide o aktualizáciu platného znenia v dôsledku pristúpenia ďalších členských štátov k dohovoru.

 **Výbor NR SR pre financie, rozpočet a menu**

 **Ústavnoprávny výbor NR SR**

**Výbor NR SR pre obranu a bezpečnosť**

 **Gestorský výbor odporúča schváliť.**

1. **K čl. V – nový bod**

Za bod 1 sa vkladá nový bod 2, ktorý znie :

„2. V § 10 ods. 10 sa slová „písm. a) a b)“ nahrádzajú slovami „písm. a) a c)“.

Ďalšie body sa následne prečíslujú.

V nadväznosti na úpravu navrhovanú v čl. V v prvom bode v § 10 ods. 8 je potrebné vykonať úpravu vnútorného odkazu v § 10 ods. 10 Trestného poriadku.

 **Výbor NR SR pre financie, rozpočet a menu**

 **Ústavnoprávny výbor NR SR**

 **Výbor NR SR pre obranu a bezpečnosť**

 **Gestorský výbor odporúča schváliť.**

1. **V čl. V – nové body**

Za bod 1 vložiť nové body 2 až 5, ktoré znejú:

 „2. V § 97 ods. 1 tretej vete sa za slovami „podľa § 94“ vypúšťa čiarka a slová „evidenčne sa však preberie do súdnej úschovy“.

 3. V § 97 ods. 1 posledná veta znie: „Vec predá orgán podľa odseku 4  alebo na základe jeho opatrenia iný štátny orgán alebo právnická osoba podľa § 94 ods. 2, pričom pri predaji sú povinní postupovať s náležitou starostlivosťou tak, aby vec predali za cenu, za ktorú sa rovnaká alebo porovnateľná vec v  čase a v mieste úschovy obvykle predáva; orgán podľa odseku 4 môže rozhodnúť opatrením o predaji veci iným štátnym orgánom alebo právnickou osobou podľa § 94 ods. 2  len na základe ich predchádzajúceho súhlasu.“.

 4. V § 97 ods. 3 druhá veta znie: „Na predaj sa primerane použije odsek 1.“.

 5. V § 97 ods. 4 druhá veta znie: „Proti uzneseniu o vrátení a vydaní veci je prípustná sťažnosť, ktorá má odkladný účinok; proti ostatným uzneseniam sťažnosť nie je prípustná.“.“.

 Ostatné body následne prečíslovať.

Navrhované zmeny nahrádzajú obsoletnú úpravu spôsobu predaja veci, ktorá bola vydaná podľa § 89, odňatá podľa § 91 alebo prevzatá podľa § 92 Trestného poriadku, nie je potrebná na ďalšie konanie, neprichádza do úvahy jej prepadnutie alebo zhabanie a má sa teda vrátiť, ale oprávnená osoba si ju neprevezme, resp. osoba, ktorá si na ňu robí nárok, si tento neuplatní v občianskom súdnom konaní v primeranej lehote. Podľa platnej úpravy sa na predaj takejto veci majú primerane použiť ustanovenia Občianskeho súdneho poriadku o súdnom predaji veci v rámci výkonu rozhodnutia, avšak platný Občiansky súdny poriadok už ustanovenia o predaji veci neobsahuje. Navrhuje sa preto postup pri predaji upraviť, a to tak, aby ten, kto vec predáva, postupoval s náležitou starostlivosťou a vec predal za cenu, za ktorú sa rovnaká alebo porovnateľná vec v čase a mieste úschovy obvykle predáva, t. j. aby bol predaj čo najefektívnejší. Navrhovaný spôsob predaja vychádza z obdobnej formulácie pri predaji majetku súdnym komisárom podľa § 175u Občianskeho súdneho poriadku, ktorá tiež nahradila spôsob predaja podľa už zrušených ustanovení o predaji vecí v rámci výkonu rozhodnutia. Zároveň sa umožňuje, aby predaj mohol vykonávať nielen policajt, prokurátor alebo súd, ale aj iný štátny orgán alebo právnická osoba, ktorí tieto veci uschovávajú podľa § 94 ods. 2, ak nemôže úschovu zabezpečiť súd, prokurátor alebo policajt sám.

 **Výbor NR SR pre obranu a bezpečnosť**

 **Gestorský výbor odporúča schváliť.**

1. **K čl. V – bod 6**

V bode  6 sa slová „567c“ nahrádzajú slovami „567e“ a slová „567d“ sa nahrádzajú slovami „567f“.

Navrhovaná úprava je potrebná v nadväznosti na zákon č. 97/2009 Z. z., ktorým sa novelizoval Trestný poriadok.

 **Výbor NR SR pre financie, rozpočet a menu**

 **Ústavnoprávny výbor NR SR**

 **Výbor NR SR pre obranu a bezpečnosť**

 **Gestorský výbor odporúča schváliť.**

1. **K čl. VII**

Slová „1. júla“ sa nahrádzajú slovami „1. septembra“.

Súčasne sa vykoná legislatívna úprava v čl. I v 164. bode v § 268j a 268k, kde sa slová „1. júla“ nahrádzajú slovami „1. septembra“ vo všetkých gramatických tvaroch a slová „30. júna“ sa nahrádzajú slovami „31. augusta“. V čl. V v  6. bode  v § 567d sa slová „1. júla“ nahrádzajú slovami „1. septembra“ vo všetkých gramatických tvaroch a slová „30. júna“ sa nahrádzajú slovami „31. augusta“.

Zmena účinnosti sa navrhuje vzhľadom na priebeh legislatívneho procesu a dodržanie lehôt ustanovených Ústavou Slovenskej republiky (čl. 87 ods. 2 až 4 a čl. 102 ods. 1 písm. o/). Zároveň je potrebné vykonať aj legislatívnu úpravu prechodných ustanovení vrátane nadpisov, ktoré súvisia s dátumom účinnosti zákona.

 **Výbor NR SR pre financie, rozpočet a menu**

 **Ústavnoprávny výbor NR SR**

 **Výbor NR SR pre obranu a bezpečnosť**

 **Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6,7,8,9,10,11,12,13,14,15,16,17,18,19,20 hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov (tlač 943) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4, § 81 ods. 2, § 82 ods. 1, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov (tlač 943) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov (tlač 943a) bola schválená uznesením gestorského výboru č. 543 zo 16. júna 2009. Výbor určil poslanca **Borisa Hradeckého** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2 a 4, § 84 ods. 2 a § 86 zákona č. 350/1996 Z. z.).

Bratislava 16. júna 2009

**Jozef B u r i a n**

**predseda**

 **Výboru NR SR pre financie, rozpočet a menu**